אילן סביר

אילן סביר (נולד ב-1 באוגוסט 1963) הוא בובנאי ישראלי. פעיל בתיאטרון ובטלוויזיה, מנהלם האמנותי והכללי של מרכז תיאטרון בובות חולון ושל הפסטיבל הבינלאומי לתיאטרון ולסרטי בובות בחולון.

ביוגרפיה
בשנת 1985 הקים יחד עם אופירה ארכוני, את תיאטרון 'בבואה'. יחד עם ארכוני יצר את ההצגות 'הארנבת והצב', 'שלום גבירתי הנסיכה', 'נסיך-צפרדע', 'החיוך של המלכה' ועוד. הופיע עם ההצגות עד 2010.

מ-1993 עובד כבובנאי בטלוויזיה. שימש כבובנאי ראשי בתוכניות החרצופים, "איץ ומיץ" ו"סיפורי משמיש" בערוץ 2; בתוכניות "האיגלו של טרלה", "דפנה ודודידו", כתמתמים, איתי ולילי וסיפורים מהכיס בערוץ הופ!; ובתוכניות הביגבגים, המחסן של כאילו, על מלי ולמה והמופע של גורו וגוגול בערוץ הילדים, בעשרות פרסומות (שקע ותקע ועוד) וכן בתוכנית Harry the Banny בערוץ Baby First TV המשודר בחו"ל. בטלוויזיה החינוכית הפעיל במשך 9 שנים את הבובה פופיק בתוכנית בחצר של פופיק. בתקופת מבצע עופרת יצוקה קבע תקדים ישראלי כשהוביל באמצעות בובה שידורים חיים, באולפן החירום של הטלוויזיה החינוכית. הפעיל את הבובה 'פיליס' בפרויקט מתנות קטנות של נעם חורב ורמי קלינשטיין ועוד.

הדריך את כוכבי הגרסה הישראלית של המחזמר זוכה פרס הטוני "אבניו קיו" בישראל. עוד הדריך שחקנים בהפעלת בובות בהצגה "נרניה" ובהצגות "שומבצל" ו"קרשינדו ואני" (תיאטרון המדיטק), "שמונה בעקבות אחד" (תיאטרון הקיבוץ) ו"הדולפין" (תיאטרון השעה) ועוד.

בשנים 1999–2003 כיהן כיו"ר ארגון אונימה ישראל.

בשנת 2004 התמנה למנהלו האמנותי של הפסטיבל הבינלאומי לתיאטרון בובות בחולון והוא נושא בתפקיד עד היום.

בשנת 2006 התמנה למנהל האמנותי והכללי של המרכז לתיאטרון בובות בחולון והוא נושא בתפקיד עד היום. במסגרת המרכז:

ביים את ההצגה "תיבת הקסמים" ואת האופרה "תיאטרון הבובות של דון פדרו" (בשיתוף תזמורת הקאמרטה הישראלית י-ם"). בנוסף, ביים סדרת סרטי דיוקן על הבובנאים דוד בן שלום (הונזו), ברכה גילאי, זולה רדולסקו, יוסטין גראד, יהודית יחזקאלי, חסיד פעיל ופרל הדרי. סביר כתב, ביים והפעיל את הבובה 'ג'ינג'ה' בסרטים יומני ג'ינג'ה מחולון, הרפתקאות ג'ינג'ה במוזאון הבובות וג'ינג'ה רוצה בובת תיאטרון.

סביר כתב תוכניות חינוכיות, בין היתר כתב את מגילת רות - היצגים שונים, תוכניות ללמידת מגילת רות באמצעות בובנאות במסגרת תוכנית "העיר כמרחב למידה".

מ-2014 סביר אוצר תערוכות בובות ותערוכות צילומים במוזאון לאמנות תיאטרון הבובות ומרכז מחקר אודות ההיסטוריה של תיאטרון הבובות בישראל.

ב-2017 הנחה (באמצעות הבובה ג'ינג'ה) את טקס פרסי הבמה לילדים ולנוער של אסיטז' ישראל.

ב-2020 יזם, ערך והגיש את אמנות.יצירה.בובות.LIVE - סדרת מפגשי רשת שבועיים שכללה שיחות, ראיונות והדגמות עם אמנים ויוצרים מישראל ומהעולם.

הרצאות בחו"ל 
 2019 בתיאטרון הבובות של בודפשט
 2017 ב-Idee conferences, פסטיבל ImPuls, בוקרשט, רומניה
 2012 בסמינר Successful International Touring במסגרת Manipulate Festival, אדינבורו, סקוטלנד.

מועמדויות ופרסים 
 2012 ו-2013: מועמד לפרס השחקן הטוב ביותר בקטגוריית 'סדרה, מיני סדרה לתוכניות לילדים ולנוער' במסגרת פרסי הטלוויזיה. בובנאי ראשון המועמד לפרס זה בשל גילום דמות דרך בובה.
 2002: מועמד לפרס קרן לנדאו (מטעם מפעל הפיס) בתחום התיאטרון. מנימוקי השופטים: "שחקן ובובנאי המקפיד על עשייה איכותית… מעלה את הרף המקובל בארץ בתחום הצגות לילדים בכלל ותיאטרון בובות בפרט… פיתח שפת במה המבוססת על שליטה וירטואוזית במיומנויות מגוונות... יצירותיו הן מופת של תיאטרון טוב".
 2002: תיאטרון בבואה נבחר ל"תיאטרון המצטיין של 2001" על ידי ירחון הורים וילדים.
 2002: ההצגה "שלום גבירתי הנסיכה (איפה היית ומה עשית?)" נבחרה להצגה המצטיינת של 2001 על ידי ירחון 'הורים וילדים'.
 1987: פרס "הצילינדר הנודד" מטעם אמנות לעם על הצטיינות בתחום התיאטרון.

קישורים חיצוניים

 טל גורדון, בובות הן לא לילדים בלבד, באתר הבמה 20 בנובמבר 2021
מרב יודלביץ, עולמו הקסום של אילן סביר, באתר הבמה 22 ביולי 2018
אילן סביר בהרצאה 'על יד בובה על יד' באוניברסיטה הפתוחה, 25 בינואר 2015

יהודית יחזקאלי (גלילי). רציתי לשאול. ראיון מצולם עם אילן סביר, 14 בנובמבר 2013

 
עדי ויניצה, הבובנאי אילן סביר נפגש עם תלמידי תיכון "עתיד" באופקים, אתר סל תרבות ארצי, 16 באפריל 2007
 המרכז לתיאטרון בובות, חולון

הערות שוליים 

שחקני ערוץ הופ!
שחקני קולנוע וטלוויזיה ישראלים
תיאטרון בובות
בובנאים ישראלים
ישראלים שנולדו ב-1963